Асабліва цяжкім удаўся гэты год. Многія ад Каляд ня маюць ужо хлеба. А людзі вучыцца хочуць: ідзе саматужная асьветная праца ў роднай мове пры помачы беларускіх кніжак і газэт. Народная сьведамасьць расьце. Падчас Вялікаднага сьвята хадзілі ў гэтым годзе дзьве партыі беларускіх валоўнікаў. Адная з вёскі Пікцюн, арганізаваная ведамым у нас беларускім дзеячом, другая — гэта маладняк з вёскі Грыгоў. Гукі роднае песьні аб Хрыстовай перамозе над ворагам казалі і Беларускаму народу аб ніколі няўміраючай праўдзе і аб лепшым жыцьці.